Document ID: 32012R1148

ΚΑΝΟΝΙΣΜΌΣ (ΕΕ) αριθ. 1148/2012 ΤΗΣ ΕΠΙΤΡΟΠΉΣ
της 4ης Δεκεμβρίου 2012
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του διοξειδίου του θείου - θειωδών αλάτων (E 220-228) και της αλγινικής προπανοδιόλης-1,2 (E 405) σε ποτά με βάση το γλεύκος σταφυλιών που έχει υποστεί ζύμωση
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1333/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Στις 30 Ιουνίου 2011 υποβλήθηκε αίτηση έγκρισης για τη χρήση του διοξειδίου του θείου - θειωδών αλάτων (E 220-228) και της αλγινικής προπανοδιόλης-1,2 (E 405) και διαβιβάστηκε στα κράτη μέλη.
(5)
Υπάρχει τεχνολογική ανάγκη για τη χρήση του διοξειδίου του θείου - θειωδών αλάτων (Ε 220-228) και της αλγινικής προπανοδιόλης-1,2 (Ε 405) σε ποτά με βάση το γλεύκος σταφυλιών που έχει υποστεί ζύμωση. Το διοξείδιο του θείου - θειώδη άλατα (Ε 220-228) προστίθενται για να σταματήσουν την οξείδωση και να εμποδίσουν την ανάπτυξη μικροοργανισμών. Επίσης, δεν επιτρέπουν την ανάπτυξη ανεπιθύμητων ζυμομυκήτων κατά τη διάρκεια της δεύτερης ζύμωσης στις φιάλες. Η αλγινική προπανοδιόλη-1,2 (Ε 405) προστίθεται με σκοπό τη σταθεροποίηση, ώστε οι φυσαλίδες του διοξειδίου του άνθρακα να μη διαχέονται και ο αφρός να αποκτά περισσότερο κρεμώδη υφή και να διατηρείται περισσότερο.
(6)
Η επιστημονική επιτροπή τροφίμων έχει καθορίσει την ημερήσια αποδεκτή λήψη για το διοξείδιο του θείου - θειώδη άλατα (E 220-228) (3) και για την αλγινική προπανοδιόλη-1,2 (E 405) (4). Τα ποτά με βάση το γλεύκος σταφυλιών που έχει υποστεί ζύμωση είναι αλκοολούχα ποτά τα οποία λόγω των ιδιοτήτων τους είναι συγκρίσιμα με άλλα αλκοολούχα ποτά όπως η μπίρα και τα ποτά βύνης. Επομένως, η κατανάλωση των εν λόγω ποτών μπορεί να θεωρηθεί ως εναλλακτική της κατανάλωσης άλλων αλκοολούχων ποτών, ιδίως της μπίρας και των ποτών βύνης. Η πρόσθετη έκθεση στο διοξείδιο του θείου - θειώδη άλατα (E 220-228) και στην αλγινική προπανοδιόλη-1,2 (E 405) λόγω της νέας αυτής χρήσης θα παραμείνει περιορισμένη και δεν θα οδηγήσει σε αύξηση της συνολικής πρόσληψης. Κατά συνέπεια, κρίνεται σκόπιμο να επιτραπεί η χρήση του διοξειδίου του θείου - θειωδών αλάτων (Ε 220-228) ως συντηρητικών και της αλγινικής προπανοδιόλης-1,2 (Ε 405) ως σταθεροποιητή του αφρού σε ποτά με βάση το γλεύκος σταφυλιών που έχει υποστεί ζύμωση.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης του διοξειδίου του θείου - θειωδών αλάτων (Ε 220-228) ως συντηρητικών και της αλγινικής προπανοδιόλης-1,2 (Ε 405) ως σταθεροποιητή του αφρού σε ποτά με βάση το γλεύκος σταφυλιών που έχει υποστεί ζύμωση αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(8)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής (5) ο κατάλογος των προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008 ισχύει καταρχήν από την 1η Ιουνίου 2013. Προκειμένου να επιτραπεί η χρήση του διοξειδίου του θείου - θειωδών αλάτων (Ε 220-228) και της αλγινικής προπανοδιόλης-1,2 (Ε 405) σε ποτά με βάση το γλεύκος σταφυλιών που έχει υποστεί ζύμωση πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά τη συγκεκριμένη χρήση των εν λόγω προσθέτων τροφίμων.
(9)
Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Δεκεμβρίου 2012.

Labels: 0
3
17